和陳中行校書
作者：陳宓
朝代：宋

paragraphs: 老梅抱奇姿，寂寞山之陽。
風月已爲友，雲水環其鄉。
蜂蝶不能到，林深自揚揚。
蕭疎謝公墅，淡靜午橋莊。
門前有遊子，跨馬服牛箱。
衝衝自朋往，衮衮不可量。
誰趨雪霜地，競媚桃李場。
唯誇顔色好，豈寤道德凉。
偉此歲寒植，千載有耿光。
罙高萬物表，耻竝群花芳。
剛腸逾鐵石，勁氣侵顔行。
况有至佳實，未熟世已望。
負以黄金鼎，登之白玉堂。
調胹諧衆口，雋永詎可忘。
致君高舜禹，美俗歸軒唐。
藥石神聖主，豈但尉黔蒼。
功名滿蠻貊，譽處還括囊。
終始不少玷，圭璋更顒昂。
我實愛君厚，禱頌無以將。
所願進退節，臯夔與疏楊。
遂使見慕徒，夙志愜以償。
翩翩贈行詩，滿袖鳴玕琅。
詞翰兩清絕，山陰詠壺觴。
么微顧曷稱，皦皦在中腸。
持用娛霸旅，籍手拜含香。